РЕГЛАМЕНТ (ЕО) № 1298/2007 НА КОМИСИЯТА
от 6 ноември 2007 година
за изменение на Регламент (ЕО) № 900/2007 с цел различаване на трети страни и територии на държави-членки на Европейския съюз, които не са част от митническата територия на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 40, параграф 1, буква ж) от него,
като има предвид, че:
(1)
Член 1 от Регламент (ЕО) № 900/2007 на Комисията от 27 юли 2007 г. относно постоянна тръжна процедура до края на 2007/2008 пазарна година за определяне на възстановяванията при износ на бяла захар (2), открива постоянна покана за търг за определяне на възстановяванията за износ на бяла захар с код по КН 1701 99 10, за всички дестинации с изключение на Андора, Гибралтар, Сеута, Мелила, Светия престол (града-държава Ватикана), Лихтенщайн, общините Ливиньо и Кампионе д’Италия, Хелиголанд, Гренландия, Фарьорските острови, областите в Кипър, където правителството на Република Кипър не упражнява ефективен контрол, Албания, Хърватска, Босна и Херцеговина, Сърбия (3), Черна гора и Бившата югославска република Македония.
(2)
За да се избегне неправилното тълкувание на статуса на тези дестинации, е уместно да се прави разлика между трети страни и територии на държави-членки на Европейския съюз, които не са част от митническата територия на Общността.
(3)
Регламент (ЕО) № 900/2007 следва да бъде съответно изменен.
(4)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 900/2007 параграф 1 се заменя със следното:
„1. Открива се постоянна покана за търг, за да се определят възстановяванията за износ на бяла захар с код по КН 1701 99 10 за всички дестинации, с изключение на:
a)
трети страни: Андора, Светия престол (града-държава Ватикана), Лихтенщайн, Албания, Хърватска, Босна и Херцеговина, Бившата югославска република Македония, Сърбия (4) и Черна гора;
б)
територии на държави-членки на Европейския съюз, които не са част от митническата територия на Общността: Гибралтар, Сеута, Мелила, общините Ливиньо и Кампионе д'Италия, Хелиголанд, Гренландия, Фарьорските острови и областите в Република Кипър, където правителството на Република Кипър не упражнява ефективен контрол.
През срока на валидност на тази постоянна тръжна процедура, посочена в първата алинея, се откриват частични тръжни процедури.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 ноември 2007 година.